Nemzeti Élelmiszerlánc-biztonsági Hivatal
[bookmark: _Toc0]Magvas kérdések, megnyugtató válaszok – hullámos papagájoknak szánt eledeleket tesztelt a Szupermenta
Madáreledeleket vizsgáltak a Nemzeti Élelmiszerlánc‑biztonsági Hivatal (Nébih) szakemberei a Szupermenta programban. Összesen 19, hullámos papagájoknak szánt eledel hatósági ellenőrzésére került sor. Biztonsági és minőségi szempontból jól vizsgáztak, ugyanakkor négy termék jelölése nem felelt meg teljesen az előírásoknak. A hatósági felügyelők intézkedtek a felmerülő hibák miatt. A laboratóriumi és a kedveltségi vizsgálat összesített eredménye alapján kialakult a hullámos papagájoknak szánt eledelek rangsora is.
A Szupermenta összehasonlító vizsgálatába a hazai boltokban és webáruházakban elérhető hullámos papagájoknak szánt madáreledelek kerültek. A főként magvakból és gabonafélékből álló teljes értékű madáreledelek közül 12 hazai és 7 külföldi, összesen 19 terméket vizsgáltak meg a szakemberek. Kiszerelésüket tekintve 370 és 1000 gramm között mozogtak.
A Nébih laboratóriumi szakemberei elvégezték a mikrobiológiai vizsgálatokat, a nehézfém szennyezettség ellenőrzést, valamint a jelölésen feltüntetett analitikai összetevők (nyersfehérje, -zsír, -rost, -hamu, -olaj, nedvességtartalom, makroelemek) és takarmány-adalékanyagok (mikroelemek és vitaminok) vizsgálatát. Megnyugtató, hogy a díszmadarak egészségét veszélyeztető probléma nem merült fel. Minden vizsgált madáreledel megfelelt a jogszabályokban meghatározott határértékeknek. A minőségi mutatókat tekintve szintén valamennyi termék jól vizsgázott. A jelölésen feltüntetett és a laboratóriumban mért értékek között ugyan előfordultak különbségek, azonban ezek a jogszabályban engedélyezett eltérésen belül maradtak, és nem befolyásolták a termékek minőségét vagy megfelelőségét.   A szakértők ellenőrizték a madáreledelek csomagolásán a kötelező jelölések és alapvető termékinformációk meglétét is. Négy termékkel szemben merült fel kifogás. Az egyik eledelről a rendeltetésszerű használatra vonatkozó útmutató, egy másik címkéről pedig a további tájékoztatás biztosítására szolgáló elérhetőség hiányzott, de az is előfordult, hogy a takarmány fajtáját nem a jogszabálynak megfelelően tüntették fel. Egy interneten rendelt, külföldi előállítású termékkel szintén gond volt, ugyanis nem szerepelt rajta magyar nyelvű jelölés. A hatósági felügyelők felszólították az érintett gyártókat a hibák kijavítására. A magyar nyelvű címke hiánya miatt értesítették az illetékes, külföldi hatóságot.
A hullámos papagájoknak szánt eledelek esetében sem maradhatott el a kedveltségi vizsgálat. Szakértő és laikus bírálók ezúttal különböző vásárlói szempontok alapján pontozták a termékeket. A végső rangsor a kedveltségi vizsgálat, valamint a laboratóriumi vizsgálatok összesített eredményei alapján alakult ki. A dobogó legfelső fokára a JR Farm Individual Teljes értékű takarmány hullámos papagájok számára került, második helyezést ért el a Versele-Laga Prestige Premium Hullámos papagájoknak teljes értékű madáreledel, a harmadik helyen pedig a Rio Daily Feed Budgies Hullámos papagáj eledel végzett.
További információk, érdekességek és a részletes vizsgálati eredmények elérhetőek a Nébih Szupermenta termékteszt oldalán: https://szupermenta.hu/mi-kerul-a-csorbe-hullamos-papagajoknak-szant-eledeleket-teszteltunk/

